કેનેડાના શીખોના ઇતિહાસમાં એક બોટની ઘટનાનો હંમેશા ઉલ્લેખ આવે છે. 1910માં કેનેડાએ કડક ઇમિગ્રેશન એક્ટ તૈયાર કર્યો હતો. તે વખતની સરકારે ભારતીયોને જણાવ્યું હતું કે તમને અહીં બહુ ઠંડી લાગશે, માટે તમે નીચે મેક્સિકોમાં રહેવા જઈ શકો છો. શીખોનું એક ડેલિગેશન ત્યાં તપાસ કરવા ગયું હતું. પણ પાછા ફરીને કહ્યું કે ત્યાં રહેવા જેવું નથી. કેનેડામાં જ મજા છે. જોકે કેનેડામાં વિરોધ થઈ રહ્યો હતો તેથી તેમાંથી રસ્તો કાઢવા સિંગાપોરના એક શીખ બિઝનેસમેને 1914માં શીખોને કેનેડામાં ‘ઘૂસાડવા’નું આયોજન કર્યું હતું. ગુરદિતસિંહ સંઘુએ એક જાપાની બોટ કોમાગાટા મારુ ખરીદી લીધી. કોલકાતાથી જહાજ કેનેડા રવાના કરવામાં આવ્યું. તેમાં 340 શીખ, 24 મુસ્લિમ અને 12 હિન્દુ હતા. આ બોટ વાન્કુંવર પહોંચે એટલે ત્યાં બધાને ઉતારી દેવાના હતાં. જોકે કેનેડાની સરકારે બોટમાંથી કોઈને નીચે ઉતરવા દીધાં નહી. વાનકુંવરમાં મોટો હોબાળો થયો. ભારતીયો અને શીખો ત્યાં રહેતા હતાં તેમણે સમિતિઓ બનાવી અને વિરોધ કર્યો. એવું પણ કહ્યું કે આ લોકોને આવવા દો નહીં તો અમે લોકો પણ તેમની સાથે પાછા ભારત જતાં રહીશું. એટલું જ નહીં ભારત જઈને ગદર કરીશું એટલે કે બ્રિટીશરો સામે બળવો કરીશું એવી ધમકીઓ અપાઈ. આ માટે ફાળો કરાયો તો તે જમાનામાં 22 હજાર ડોલર ભેગા થયાં હતાં. તેમાંથી બોટ ભાડે કરીને ભારત પાછા ફરવાનું હતું.